हीं कर सकेंगे। आचार्यश्री के अंकपाद आश्रम का स्मरण दिलाकर 'छोटे' के हठ करने के अधिकार का भी मैंने प्रयोग किया है। देखते हैं, दाऊ 'ज्येष्ठ' बनते हैं क्या ? अन्यथा मुझे ही जाना होगा जनकपुर !" उन्होंने कहा ।
"तो देवरजी को कहाँ भेजा गया है ? किसलिए?" अब तो मैं सचमुच चकरा गयी थी। परन्तु नित्य की भाँति वे तो ऐसे मोहक मुस्कराये, जैसे कुछ हुआ ही न हो- "उद्धव काशी चला गया है, अक्रूर काका को समझाने के लिए अपनी मधुर वाणी से वह उनको समझाएगा कि वे स्वयं सुधर्मा सभा में स्यमन्तक मणि सभासदों को केवल एक बार दिखाकर सभी को विश्वास दिला दें कि वह मणि द्वारिकाधीश के पास नहीं है। उसके पश्चात् वे चाहें तो काशी राज्य लौट सकते हैं। द्वारिकाधीश का अनुरोध है कि अक्रूर काका शेष जीवन द्वारिका में ही बिताएँ। इस तुच्छ-सी मणि के लिए द्वारिकाधीश को पुनः काशी न लौटना पड़े। " टेढ़ी उँगली से घृत निकालने की श्रीजी की यह चतुर चाल सुनकर मैं तो चकित रह गयी। फिर भी मैंने उनका पीछा नहीं छोड़ा। अन्तिम प्रश्न पूछ ही लिया - "तब चित्रकेतु और बृहद्धल को देवरजी के साथ क्यों भेज दिया है श्रीजी ने? कहीं स्यमन्तक मणि के लिए देवरजी पर दृष्टि रखने का तो विचार नहीं हैं द्वारिकाधीश का?"
"फिर भूल कर रही हो महाराज्ञी! अक्रूर काका उद्धव के हाथों में स्यमन्तक मणि कभी भी नहीं सौंपेंगे। मुझे तो उसकी अभिलाषा कभी थी ही नहीं। उद्धव को मैं भलीभाँति जानता हूँ। वह योद्धा कम, तत्त्वज्ञ अधिक है। वह अन्तर्बाह्य स्पष्ट, निर्मल विचारोंवाला मेरा भक्त है। इसीलिए उसके संरक्षण का उत्तरदायित्व भी मेरा ही है। उद्धव के भ्राता उससे ज्येष्ठ हैं, महारथी योद्धा हैं। जो
कुछ कहना आवश्यक है, मैंने उनसे कह दिया है।"
उनका एक-एक शब्द सुनते हुए मुझे लगा, मेरे सम्मुख श्रीजी नहीं, शब्दों का एक नीलवर्ण ब्रह्मकमल ही खड़ा है! वस्त्र-पट्टिका से नासिका ढँक लेने का समय आने से पहले ही यहाँ से चल देना चाहिए, इस विचार के साथ मैं झट से विश्राम कक्ष से निकल भी पड़ी थी ।
वास्तव में वे दिन मयूरपंखी थे। केवल मेरे लिए नहीं, हम पाँचों श्रीपत्नियों के लिए - द्वारिका के सभी नगरजनों के लिए भी
हम पाँचों पाँच दिशाओं से द्वारिका में आयी थीं। प्रत्येक का स्वभाव मूलतः भिन्न-भिन्न था । हाथ की पाँचों अँगुलियाँ भी तो एक जैसी नहीं होतीं! तब भी उन्हीं से एक सुदृढ़ मुट्ठी बनती है। मैं भलीभाँति जानती थी कि उस मुट्ठी की कुंजी मेरे पास है। वे चारों महाराज्ञी के नाते मेरा आदर करती थीं। मैं उन सब को अप्रत्यक्षतः अपने आचरण से ही प्रतीति दिलाती थी कि मैं केवल महाराज्ञी ही नहीं, उन सबमें ज्येष्ठ भी हूँ। एक बार अन्य तीनों के समक्ष भामा को धक्का लगे, ऐसा उपाय मैंने किया। सज-धज, बनाव- सिंगार में उसकी जन्मजात रुचि थी। उसके आरक्त गौरवर्ण और सुडोल रूप पर वह सजता भी था । शृंगार - सेविका द्वारा अपने गोरे पैरों में अलक्तक से बेलबूटे बनवाना उसे बहुत प्रिय था।
एक बार हम पाँचों इकट्ठा बैठी थीं। भामा की सेविका उसके पैरों को अलक्तक लगाने में मग्न थी। इस काम में वह सेविका हमारे साथ-साथ आसपास के जग को भी भूल गयी थी। एकान्त में श्रीजी से बातें करते हुए मैंने कई बार उनसे सुना था, "स्वयं को भूलकर सधा हुआ कोई भी कर्मयोग ईश्वर की पूजा ही होता है। कर्म कभी छोटा-बड़ा नहीं होता, देखनेवाले की दृष्टि में वह छोटा या बड़ा होता है । "
सेविका को अपने काम में इस प्रकार तन्मय देखकर मुझे तीव्रता से लगा कि अपनी इन बहनों को, मैं महाराज्ञी - उनकी ज्येष्ठ भगिनी - इससे बढ़कर कुछ और ही हूँ, यह दिखाने का यही सुअवसर है। मैंने हेतुतः उस सेविका से पूछा, "अलते का इतना महीन चित्रांकन कैसे कर लेती हो तुम? क्या मुझसे यह हो सकेगा?"
मेरा अभिप्राय वह समझ नहीं पायी। उसने कहा, "क्यों नहीं? आप चेष्टा तो कीजिए !"
मैंने तुरन्त उसकी बात को स्वीकार किया। उसको दूर हटाकर मैंने भामा का गोरा पाँव अपने हाथ में लेकर हलके से अपनी गोद में रखा । एक हाथ में अलते का कटोरा पकड़कर दूसरे हाथ से सुनहरी सलाई से, ग्रीवा तिरछी कर-करके मैं एकाग्रता से अलता लगाने लगी।
वे चारों देखती ही रह गयीं और मैं मनःपूर्वक अपना काम करती रही। अलता लगाने का काम पूरा करके, सलाई कटोरे में रखकर मैंने वह नीचे रख दिया । ग्रीवा तिरछी करके भामा के पाँव पर अलते की रंगावली बनाने के काम में मैं सफल हुई हूँ कि नहीं, इसका अनुमान किया। वे चारों आँखें विस्फारित करके चीख उठीं- "ओऽहो माँ ऽ... सुन्दर ऽ... अतिसुन्दरऽऽ... महाराज्ञी के इस कौशल्य की तो हम में से किसी को भी कल्पना ही नहीं थी !"
मेरा हेतु साध्य हो चुका था। उन चारों के मन पर कभी न मिटनेवाला भावचित्र मैंने अंकित कर दिया था। किसी भी काम को तुच्छ न समझनेवाली में श्रीजी के योग्य, उनकी ज्येष्ठ पत्नी हूँ, 